L-għarus Jien ġejt fil-ġnien tiegħi, oħti, għarusa tiegħi, niġbor il-mirra tiegħu, u l-balzmu wkoll, niekol ix-xehda tiegħi, u wkoll l-għasel, nixrob mill-inbid tiegħi, u l-ħalib tiegħi. Kulu, ħbieb tiegħi, għeżież, ixorbu u iskru! Ir-raba' taqsima tal-Għanja L-għarusa Jiena rieqda, iva, iżda qalbi tishar. Leħen il-maħbub tiegħi! Qed iħabbat: "Oħti, ħabiba tiegħi, ejja iftaħli, ħamiema tiegħi, int bla nuqqas! Rasi mimlija nida, in-nokkli bin-nida ta' billejl." Jien ġa neħħejt minn fuqi l-libsa tiegħi, kif nerġa' nxiddha? Jiena ġa ħsilt riġlejja, u kif nerġa' nħammiġhom? Imbagħad il-maħbub tiegħi daħħal idu mir-rewwieħa tal-bieb; ħassejt tregħid ġo fija minħabba fih. Qomt jiena stess niftaħ lill-maħbub tiegħi; u jdejja qattru l-mirra subgħajja l-mirra safja, fuq maqbad il-lukkett. Lill-maħbub tiegħi jiena stess mort ftaħtlu iżda l-maħbub kien diġà dar u telaq! Ħassejtni ruħi ħierġa minħabba fih. Fittixtu, u ma sibtux , sejjaħtlu, u ma weġibx! Iltaqgħu miegħi mbagħad in-nies tal-għassa , dawk li mal-belt iduru, u tawni s-swat, ġerrħuni, ħaduli sal-mantell l-għassiesa tas-swar. Bniet ta' Ġerusalemm, nitlobkom b'ħerqa, jekk intom issibuh il-maħbub tiegħi, x'sejrin tgħidulu? Li mradt bl-imħabba. Il-kor X'inhu aħjar mill-bqija l-maħbub tiegħek, l-isbaħ fost in-nisa? X'inhu aħjar mill-bqija l-maħbub tiegħek, biex inti qed titlobna hekk bil-ħerqa? L-għarusa Il-maħbub tiegħi abjad u ħamrani, jagħrfuh fost għaxart elef; rasu hi deheb mill-ifjen, bħall-palm in-nokkli tiegħu, u suwed daqs iċ-ċawl. Għajnejh bħal ħamimiet maġenb nixxiegħa ilma, jinħaslu fil-ħalib, qegħdin ħdejn fawwara. Ħaddejh ħmiemel tal-balzmu, mixtliet ta' ħxejjex ifuħu ħafna. Xufftejh qishom ġilji, iqattru mirra safja. Idejh boċċi tad-deheb, b'ħaġar għani ta' Tarsis imwaħħal fihom. U ħdanu biċċa avorju miksi bis-saffiri. Riġlejh bħal żewġ kolonni tar-rħam abjad, imqiegħda fuq sisien ta' deheb mill-ifjen. Is-sura tiegħu bħal tal-Libanu, maestuża bħaċ-ċedri. Kliemu kollu ħlewwa; u kollox jgħaxxqek fih. Dan huwa l-maħbub tiegħi, dan ħabibi, bniet ta' Ġerusalemm.